สังคมข่าวหุ้น
ดัชนี SET ปิดวานนี้ย่อตัวลงมา 1,621.95 จุด ลดลง 16.98 จุด ไม่หลุดแนวรับ 1,620 จุด หุ้นตัวใหญ่ถูกขายทำกำไรออกมาจากนักลงทุนสถาบัน และต่างชาติ
ดัชนี SET ปิดวานนี้ย่อตัวลงมา 1,621.95 จุด ลดลง 16.98 จุด ไม่หลุดแนวรับ 1,620 จุด หุ้นตัวใหญ่ถูกขายทำกำไรออกมาจากนักลงทุนสถาบัน และต่างชาติ
1 ก.ย. 2565

ดัชนี SET ปิดวานนี้ย่อตัวลงมาเล็กน้อย 1,621.95 จุด ลดลง 16.98 จุด ไม่หลุดแนวรับ 1,620 จุด หุ้นตัวใหญ่ถูกขายทำกำไรออกมาจากนักลงทุนสถาบัน และต่างชาติ โดยเฉพาะต่างชาติ น่าจะเป็นการสลับขายทำกำไรออกมาบ้าง ส่วนนักวิเคราะห์ต่างยังมั่นใจว่าแรงฟันด์โฟลว์ยังเข้ามาต่อเนื่องแน่นอน
หุ้นบ้านปู BANPU หลังไม่ผ่านแนวต้าน 15.00 บาท ทำให้ราคาย่อตัวลงมา แต่ไม่หลุดแนวรับ 14.00 บาท หลังจากหลายวันก่อนหน้านี้ ราคาวิ่งขึ้นมาต่อเนื่อง ส่วนราคาจะไปต่อได้หรือเปล่า คงต้องรอดูราคาถ่านหินในตลาดโลกว่า จะขยับขึ้นอีกมากน้อยแค่ไหน ท่ามกลางปัญหาระหว่างกลุ่มชาติตะวันตกกับรัสเซียเรื่องการส่งก๊าซ โดยเฉพาะในช่วงที่กำลังเข้าสู่ฤดูหนาว หากยังตกลงกันไม่ได้ บันเทิงแน่นอน และถ่านหินจะคือทางเลือกที่ทางกลุ่มยุโรปจำเป็นต้องเลือกใช้
ไทยประกันชีวิต TLI วานนี้ราคาหุ้นขึ้นไปสูงสุด 16.30 บาท แต่ต้องเผชิญกับแรงขายออกมาอย่างหนัก ทำให้ราคาไปต่อไม่ไหว ถูกกดลงมาอีก ปิดตลาด 15.60 บาท ทำให้ยังยืนเหนือไอพีโอไม่ได้ ทั้งที่มีประเด็นบวกเรื่องบอนด์ยีลด์ 10 ปีสหรัฐฯ ปรับตัวขึ้นต่อเนื่อง ซึ่งเป็นผลดีต่อหุ้นกลุ่มประกันที่ลงทุนในพันธบัตรค่อนข้างมาก ส่วนราคาที่ลงมา 15.50–15.60 บาท เป็นแนวรับเดิม พอที่จะทยอยเข้าเก็บได้ แต่ก็ต้องเพิ่มความระวังไว้บ้าง เพราะเจ้ามือ หรือผู้ดูแลสภาพคล่อง อาจจะกดราคาลงมาต่ำกว่านี้อีกได้ ระหว่าง 15.30–15.50 บาท
เซ็นทรัลรีเทล CRC ที่ต่างชาติเข้ามาสะสมตลอด ตั้งแต่ราคา 35.00 บาท ไล่มาเรื่อย ๆ จนถึง 40.50–40.75 บาท แต่ราคาไปต่อไม่ได้ ไม่ผ่านแนวต้าน 41.00 บาท ทำให้วานนี้เกิดการพักต่อเป็นวันที่สอง ปิดตลาด 40.25 บาท ไม่หลุดแนวรับ 40.00 บาท แม้ระหว่างวันราคาจะลงไปต่ำสุด 39.75 บาท แต่ที่ระดับราคานี้แทบจะไม่มีการซื้อขาย ทำให้ช่วงท้ายตลาดและ ATC ราคาหุ้นกระโดดขึ้นมาปิด 40.25 บาท ลดลงจากวันก่อนเพียง 0.25 บาท จังหวะนี้น่าจะพอเล่นรอบและรอบเล็ก ๆ พอได้
สบาย เทคโนโลยี (SABUY) หลังขึ้น XW ราคาหุ้นวานนี้รูดลงมาต่ำสุด 15.60 บาท ก่อนที่จะมาปิด 15.90 บาท ก่อนหน้านี้นักวิเคราะห์แนะให้ขายก่อนขึ้น XW เพราะประเมินแล้วว่าราคาน่าจะลงเยอะ ใครต้นทุนสูงอาจจะไม่คุ้มกับการได้วอร์แรนต์มา ส่วนใครที่ยังไม่มีหุ้น ที่ระดับราคานี้ พอเข้าได้ แต่ค่อย ๆ ซื้อทีละไม้ ดูทรงแล้วราคาอาจจะยังไม่ขยับขึ้นแรงนักจากการเกิดไดรูทชั่น ส่วนใครที่มีหุ้นอยู่และถือมาจน XW ต้องใช้หลักการซื้อถัวแบบต่ำ ๆ เข้าไว้ก่อน เช่น 15.00 บาท หรืออาจจะให้ต่ำกว่านี้ แล้วคำนวณดูว่า หลังซื้อถัวแล้ว ต้นทุนลงมาเหลือเท่าไหร่ บวกกับวอร์ฯ ที่ได้มาแล้วคุ้มไหม
แบงก์กรุงไทย KTB ราคาหุ้นยังไม่ผ่านแนวต้านใหญ่ 17.00 บาท เมื่อวานนี้ปิดลดลง 0.20 บาท มาที่ 16.70 บาท ขณะที่ระดับราคา 16.50 บาท มีรอรับกับเพียบ จึงน่าจะเป็นแนวรับที่แข็งพอสมควร แต่เชื่อว่า จากแรงซื้อที่เข้ามาอย่างมากก่อนหน้านี้ จนดันราคาหุ้นขึ้นมาร้อนแรง มีโอกาสที่จะไปต่อได้ เพียงแต่จะยื้อกันที่ระดับ 16.80 บาท +/- ไปได้นานแค่ไหน ใครอึดกว่ากัน แต่หากจะซื้อถือยาว เข้าทีละไม้ น่าจะคุ้ม เพราะปีนี้กำไรออกมาดีแน่นอน
บมจ.ไทยประกันชีวิต TLI ร่วมกับ Thai Run จัดกิจกรรม “80 ปี ไทยประกันชีวิต ไลฟ์ฟิต 8.0 Miles Challenge” ชวนคนไทยบอกรักตัวเองด้วยการดูแลสุขภาพให้แข็งแรง และสร้างแรงบันดาลใจในการออกกำลังกาย ผ่านการวิ่งแบบ Virtual Run โดยมีกิจกรรมวิ่งตลอดปี 2565 รวม 5 ซีรีส์ เพื่อสะสมระยะทางให้ครบ 8 ไมล์ หรือ 12.8 กิโลเมตร ผู้สนใจสามารถร่วมกิจกรรมได้ตั้งแต่วันนี้–30 กันยายน 2565 สอบถามรายละเอียดเพิ่มเติมได้ที่ สายงานกิจกรรมองค์กรเพื่อสังคม โทร 0-2247-0247 ต่อ 2011 หรือติดตามข่าวสารและสมัครร่วมกิจกรรมแต่ละซีรีส์ผ่านทางเว็บไซต์ https://race.thai.run